KIRJALLINEN KYSYMYS E-2779/02 esittäjä(t): Luigi Cocilovo (PPE-DE) komissiolle. Asetusten (ETY) N:o 1408/71 ja 574/72 soveltaminen EU:n ja Sveitsin federaation väliseen sopimukseen.



Virallinen lehti nro 092 E , 17/04/2003 s. 0208 - 0209



KIRJALLINEN KYSYMYS E-2779/02 esittäjä(t): Luigi Cocilovo (PPE-DE) komissiolle (3. lokakuuta 2002) Aihe: Asetusten (ETY) N:o 1408/71 ja 574/72 soveltaminen EU:n ja Sveitsin federaation väliseen sopimukseen Sveitsin federaation laissa, joka koskee vanhuus- ja työkyvyttömyysvakuutusta sekä jälkeenjääneiden vakuutuksia, säädetään eläkeläisen lasten oikeudesta täydentävään tuloon tai lisäeläkkeeseen perhe-etuuksien sijaan. Asetuksia (ETY) N:o 1408/71(1) ja 574/72(2) on sovellettu Sveitsissä 1. kesäkuuta 2002 lähtien EU:n ja Sveitsin federaation välillä 21. kesäkuuta 1999 tehdyn sopimuksen mukaisesti. Voiko komissio ilmoittaa, miten lapsia hyödyttävän eläkkeen ja lapsille muiden jäsenvaltioiden lainsäädännön nojalla kuuluvien perhe-etuuksien maksaminen on järjestetty tai aiotaan järjestää? Sovelletaanko kyseisessä asiassa asetuksen N:o 1408/71 3 luvun (eläkkeet) vai 8 luvun (etuudet eläkeläisten huollettaville lapsille ja orvoille) säännöksiä? Miten asia ratkaistaan esimerkiksi Italiassa asuvan eläkeläisen kohdalla, jolla on tullut viimeinen vakuutuskausi täyteen Sveitsissä ja joka on lastensa osalta oikeutettu eläkkeeseen Sveitsissä ja muutoin perhe-etuuksiin Italiassa? Miten tuomioistuimen tuomioita sovelletaan mahdollisen erotuslisän määrittelemiseksi? On epätodennäköistä, että asia voitaisiin ratkaista 29. huhtikuuta 1999 annetun neuvoston asetuksen (EY) N:o 1399/1999(3) perusteella, koska se koskee vain orpojen oikeuksia. (1) EYVL L 149, 5.7.1971, s. 2. (2) EYVL L 74, 27.3.1972, s. 1. (3) EYVL L 164, 30.6.1999, s. 1. Anna Diamantopouloun komission puolesta antama vastaus (30. lokakuuta 2002) Komissio haluaa ilmoittaa arvoisalle parlamentin jäsenelle, että kansallisten sosiaaliturvajärjestelmien yhteensovittamista koskevissa yhteisön säännöissä ja erityisesti asetusten (ETY) N:o 1408/71(1) ja (ETY) N:o 574/72(2) 8 luvussa esitetään yksityiskohtaiset säännöt etuuksien maksamisesta eläkeläisten huollettaville lapsille. Koska yhteisön ja Sveitsin välinen henkilöiden vapaata liikkuvuutta koskeva sopimus tuli voimaan 1. kesäkuuta 2002, seuraavat säännökset koskevat näin ollen myös Sveitsiä. Asetuksen (ETY) N:o 1408/71 77 artiklassa säädetään jäsenvaltiosta, joka on toimivaltainen maksamaan etuudet eläkeläisten huollettaville lapsille. Tapaukset erotellaan sen mukaan, saako henkilö eläkettä yhden vai useamman jäsenvaltion lainsäädännön mukaan. Jos eläkkeensaaja saa eläkettä vain yhdestä jäsenvaltiosta, kyseinen jäsenvaltio vastaa etuuksien maksamisesta eläkkeensaajan tai lapsen asuinpaikasta riippumatta. Jos henkilö kuitenkin saa eläkettä useammasta kuin yhdestä jäsenvaltiosta ja asuu jossakin niistä, on asuinvaltio toimivaltainen maksamaan etuudet huollettaville lapsille. Kun eläkkeensaaja saa eläkettä useammasta kuin yhdestä jäsenvaltiosta, on otettava huomioon erotusmäärän maksamista koskeva Euroopan yhteisöjen tuomioistuimen oikeuskäytäntö(3): jos asuinvaltion eläkkeensaajalle huollettavista lapsista maksamien etuuksien määrä on alhaisempi kuin niiden etuuksien määrä, jotka myös kyseiselle henkilölle eläkettä maksava toinen jäsenvaltio maksaisi, on jälkimmäisen jäsenvaltion maksettava erotusmäärä, joka on yhtä suuri kuin sen lainsäädännön mukaan maksettavan määrän ja asuinvaltion lainsäädännön mukaan maksettavan määrän välinen erotus. Tätä periaatetta sovelletaan kuitenkin vain, jos ensimmäisessä jäsenvaltiossa maksettu eläke perustuu yksinomaan kyseisessä jäsenvaltiossa täytettyihin vakuutuskausiin(4). Komission tietojen mukaan Sveitsin maksama lapsen eläke, johon arvoisa parlamentin jäsen viittaa, maksetaan henkilöille, jotka saavat Sveitsistä eläkettä huollettaville lapsilleen. Koska kyseessä on pääasiallisesta eläkkeestä johtuva lisäeläke, vaikuttaa siltä, että se voidaan määritellä eläkkeeseen maksettavaksi korotukseksi tai lisäksi asetuksen (ETY) N:o 1408/71 77 artiklan mukaisesti. Italiasta ja Sveitsistä eläkettä saava Italiassa asuva henkilö olisi siis 77 artiklan mukaisesti oikeutettu saamaan Italian perhe-etuudet huollettavista lapsistaan. Jos hänen oikeutensa Sveitsin maksamaan eläkkeeseen perustuisi yksinomaan Sveitsissä täytettyihin vakuutuskausiin, niin ettei muissa jäsenvaltioissa täytettyjä vakuutuskausia oteta huomioon, ja jos Sveitsin hänen huollettavien lastensa perusteella maksama lapsen eläke on suurempi kuin Italian perhe-etuudet, hänellä on siitä huolimatta oikeus saada Sveitsistä täydentävä lisäosa, joka vastaa kyseisten määrien välistä erotusta. (1) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä, sellaisena kuin se on ajan tasalle saatettuna 2 päivänä joulukuuta 1996 annetulla komission asetuksella (EY) N:o 118/97, EYVL L 28, 30.1.1997. (2) Neuvoston asetus (ETY) N:o 574/72, annettu 21 päivänä maaliskuuta 1972, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun asetuksen (ETY) N:o 1408/71 täytäntöönpanomenettelystä. (3) Asia C-251/89, Athanasopoulos, tuomio 11.6.1991 (Kok. 1991, s. I-2797), asia C-59/95, Bastos Moriana, tuomio 27.2.1997 (Kok. 1997, s. I-1071) ja asia C-118/96, Gomez Rodriguez, tuomio 7.5.1998 (Kok. 1998, s. I-2461). (4) Asia C-59/95, Bastos Moriana, tuomio 27.2.1997 (Kok. 1997, s. I-1071).